เงินออมวัยชรา
โดย...ชัตน์วรี
28 เม.ย. 2558

โดย...ชัตน์วรี
ปัจจุบันไทยกำลังสู่สังคมผู้สูงอายุ โดยปัจจุบันมีผู้สูงอายุ 60 ปีขึ้นไปจำนวน 9.4 ล้านคน คิดเป็น 14.5% ของประชากรทั้งหมด และคาดว่าในปี 2568 ไทยจะมีผู้สูงอายุ 14.4 ล้านคน หรือ 20% ของประชากรทั้งหมด นั่นหมายความว่าไทยกำลังก้าวสู่ระบบสังคมผู้สูงอายุอย่างเต็มตัว (Aged Socicty) ซึ่งยังมีประเด็นที่น่าเป็นห่วงอีกว่าผู้สูงอายุกว่า 65% ไม่มีเงินออมหลังเกษียณ และผู้ที่มีเงินออม 34% มีเงินออมไม่ถึง 1 แสนบาท 
รัฐบาลพยายามที่จะจัดตั้งกองทุนการออมแห่งชาติ (กอช.) ขึ้นมา เพื่อดูแลแรงงานที่อยู่นอกระบบ ผู้ประกอบอาชีพอิสระ เช่น พ่อค้าแม่ค้าหาบเร่-แผงลอย วินมอเตอร์ไซค์ เกษตรกร ฯลฯ ให้ออมเงินกับ กอช.และเมื่อวัยชราจะได้รับเงินบำนาญจาก กอช. เหมือนกับพนักงานบริษัทและรัฐวิสาหกิจที่มีกองทุนสำรองเลี้ยงชีพ ขณะที่ข้าราชการมีกองทุนบำเหน็จบำนาญข้าราชการ หรือ กบข. โดยคาดว่าจะเปิดรับสมัครได้ประมาณเดือน มิ.ย. 2558  
แม้ว่าที่ผ่านมาการจัดตั้ง กอช.ล่าช้า เพราะลักษณะการทำงานซ้ำซ้อนกับผู้ประกันตนของกองทุนประกันสังคมมาตรา 40 ที่เปิดโอกาสให้คนชราสามารถสมัครเข้าเป็นสมาชิกกองทุนประกันสังคม เพื่อรับสิทธิเงินบำเหน็จจากสำนักงานประกันสังคม ทำให้กระทรวงการคลังต้องเข้ามาแก้ไขกฎหมายบทเฉพาะกาลทั้งในส่วนของ กอช.และประกันสังคม เพื่อเปิดโอกาสให้สมาชิกของประกันสังคมที่ต้องการรับเงินบำนาญจากการชราภาพโอนมายัง กอช. ส่วนสำนักงานประกันสังคมจะดูแลและรับผิดชอบเฉพาะหน้าที่หลักๆ เช่น การว่างงาน การประกันสุขภาพ การคลอดบุตร เป็นต้น
ทั้งนี้ เบื้องต้นธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) และธนาคารกรุงไทย จะทำหน้าที่เพื่อรับและจ่ายเงินเพื่อดูแลสมาชิก กอช.  
สำหรับเงื่อนไขการจ่ายเงินสมทบ กอช. ถ้าสมาชิกอายุไม่ต่ำกว่า 15 ปี แต่ไม่เกิน 30 ปี รัฐบาลจะจ่ายเงินสมทบให้ในอัตรา 50% ของเงินสะสมของสมาชิก แต่ไม่เกิน 600 บาท/ปี อายุมากกว่า 30 ปี แต่ไม่เกิน 50 ปี รัฐจ่ายสมทบให้ 80% ของเงินสะสมของสมาชิก แต่ไม่เกิน 960 บาท/ปี และอายุมากกว่า 50 ปี แต่ไม่เกิน 60 ปี รัฐจ่ายสมทบให้ 100% ของเงินสะสม แต่ไม่เกิน 1,200 บาท/ปี โดยคาดว่าหลังจากอายุ 60 ปี จะทำให้มีบำนาญ รวมกับเบี้ยคนชราที่รัฐบาลจ่ายอยู่ที่เดือนละ 2,000-3,000 บาทเป็นขั้นต่ำ ก็น่าจะพอทำให้ผู้สูงอายุมีคุณภาพชีวิตที่ดีขึ้น